Smernica č. 23/2011
upravujúca záväzné postupy pri obstarávaní tovarov, služieb
a stavebných prác, a to v súlade so zákonom č. 25/2006 Z. z.
o verejnom obstarávaní a o zmene a doplnení niektorých zákonov v znení zákona č. 58/2011 Z. z.

Gestorský útvar: odbor pre verejné obstarávanie tel.: 02/5477 4258		Číslo: 2011-5932/13497:1-25

Minister školstva, vedy výskumu a športu Slovenskej republiky vydáva túto smernicu:
Čl. 1	
Úvodné ustanovenia
(1)	Minister školstva, vedy, výskumu a športu Slovenskej republiky (ďalej len „minister“) vydáva túto smernicu s cieľom zohľadniť a zabezpečiť ako zmeny zákona č. 25/2006 Z. z. o verejnom obstarávaní a o zmene a doplnení niektorých zákonov v znení zákona č. 58/2011 Z. z. zo dňa 11.02.2011, účinného od 01.04.2011 (ďalej len "zákon"), tak aj hospodárne a efektívne vynakladanie verejných prostriedkov v podmienkach Ministerstva školstva, vedy, výskumu a športu (ďalej len „ministerstva“), ale aj v priamo riadených organizáciách rezortu školstva, vedy, výskumu a športu SR (ďalej len „rezortu školstva“).
(2)	Účelom smernice je stanoviť záväzný postup ako pre útvary ministerstva - kanceláriu ministra, sekretariát štátneho tajomníka, kanceláriu vedúceho služobného úradu, sekcie, samostatné odbory, samostatné oddelenia, samostatné strediská a pod. (ďalej len „povinní obstarávatelia“), tak aj pre krajské školské úrady, pre priamo riadené organizácie rezortu školstva – rozpočtové a príspevkové organizácie zriadené ministerstvom (ďalej len „PRO_RŠ“) pri zabezpečovaní dodania tovarov, poskytnutia služieb alebo uskutočnenia stavebných prác (ďalej len „zákaziek“) hradených z bežných alebo kapitálových prostriedkov, prípadne európskych fondov, a to postupmi stanovenými zákonom.
Čl. 2	
Všeobecné ustanovenia pre priamo riadené organizácie rezortu školstva
(1)	Verejným obstarávateľom pre potreby tejto smernice je každá PRO_RŠ, ktorá postupy verejného obstarávania a súvisiace činnosti zabezpečuje spravidla prostredníctvom internej odborne spôsobilej osoby na verejné obstarávanie, resp. v odôvodnených prípadoch prostredníctvom externej odborne spôsobilej osoby na verejné obstarávanie – na základe dohody alebo mandátnej zmluvy a pod.
(2)	Správnosť procesu verejného obstarania zákaziek v podmienkach PRO_RŠ zabezpečujú spravidla vecne príslušní vedúci zamestnanci PRO_RŠ na základe plánu verejného obstarávania zákaziek na príslušný rok a pridelených finančných prostriedkov alebo na základe mimoriadnych potrieb PRO_RŠ, zodpovedajú za prípravu i vyhlásenie verejného obstarávania, za použité postupy, ako aj za celý priebeh a ukončenie verejného obstarávania, ako osobne zodpovedná osoba verejného obstarávateľa.
(3)	Vecne príslušný vedúci zamestnanec PRO_RŠ, spravidla v súčinnosti s internou alebo externou odborne spôsobilou osobou na verejné obstarávanie, presadzuje pri obstarávaní zákaziek dodržiavanie ustanovení zákona, dodržiavanie zásad hospodárnosti a efektívnosti pri vynakladaní finančných prostriedkov, dodržiavanie transparentnosti, nediskriminácie záujemcov alebo uchádzačov, presadzuje objektívnosť, zodpovednosť a čestnú hospodársku súťaž ako základné princípy verejného obstarávania.
(4)	Riaditeľ PRO_RŠ uplatňuje pri nadlimitných zákazkách, pri podlimitných zákazkách, ale aj pri podprahových zákazkách použitie elektronickej aukcie (ďalej len „eAukcia“) na vyhodnotenie ponúk ako pri obstarávaní tovarov, tak aj pri vyhodnocovaní služieb a stavebných prác, ak možno presne určiť technické požiadavky, týkajúce sa predmetu zákazky, ktoré sa dajú vyjadriť číslom a pri zadávaní zákazky v rámci dynamického nákupného systému a pri opätovnom otvorení súťaže medzi všetkými účastníkmi rámcovej dohody. 
(5)	Riaditeľ PRO_RŠ je povinný najneskôr do konca februára predkladať odboru pre verejné obstarávanie ministerstva svoj „Plán verejného obstarávania“ na príslušný rok. 
(6)	Riaditeľ PRO_RŠ je povinný predkladať ministrovi prostredníctvom odboru pre verejné obstarávanie ministerstva informácie o zámere vyhlásiť verejné obstarávanie, t.j. návrhy oznámení o vyhlásení verejného obstarávania a návrhy súťažných podkladov na všetky nadlimitné zákazky a podlimitné zákazky na dodanie tovaru, na poskytnutie služby a na uskutočnenie stavebných prác, ktoré chce uverejniť v Úradnom vestníku EÚ (ÚV EU) alebo vo Vestníku verejného obstarávania, ale aj na všetky podprahové zákazky na uskutočnenie stavebných prác, ktoré chce zverejniť na webovom sídle Úradu pre verejné obstarávanie (ďalej len „ÚVO“). Minister môže dať preskúmať opodstatnenosť vyhlásenia predmetného verejného obstarávania a v aktuálnom prípade dať pokyn k zastaveniu alebo prehodnoteniu postupu alebo zadaných podmienok a špecifikácií dotknutého verejného obstarávania.
(7)	Riaditeľ PRO_RŠ je povinný zverejňovať na webovom sídle ÚVO všetky výzvy na podprahové zákazky na dodanie tovaru, na poskytnutie služby a na uskutočnenie stavebných prác. 
(8)	Riaditeľ PRO_RŠ je povinný menovať do komisií na vyhodnotenie ponúk zástupcu ministerstva, ktorého určí minister, a to vo všetkých postupoch verejného obstarávania tovarov alebo služieb, ktorých predpokladaná hodnota zákazky je vyššia ako 193 000,- eur bez DPH a pri verejnom obstarávaní stavebných prác, ktorých predpokladaná hodnota je vyššia ako 200 000,- eur bez DPH. 
(9)	Riaditeľ PRO_RŠ je povinný najneskôr do konca januára spracovať súhrnné informácie (správu) za PRO_RŠ, ktoré sa skladajú zo štatistických údajov o použitých postupoch verejného obstarávania za uplynulý kalendárny rok a správu predložiť odboru pre verejné obstarávanie ministerstva.
(10)	Riaditeľ PRO_RŠ upraví postupy verejného obstarávania vo vlastnej organizácii svojím riadiacim aktom, ktorým zabezpečí plnenie ustanovení zákona a vybratých ustanovení tejto smernice.
(11)	Riaditeľ PRO_RŠ pri verejnom obstarávaní presadzuje v podmienkach organizácie aj naplnenie ustanovení vyplývajúcich z Čl. 6 ods. 10 a Čl. 7 ods. 8 tejto smernice.
Čl. 3	
Všeobecné ustanovenia pre ministerstvo
(1)	Verejným obstarávateľom pre potreby tejto smernice je ministerstvo, ktoré postupy verejného obstarávania a súvisiace činnosti viažuce sa na nadlimitné zákazky, podlimitné zákazky a podprahové zákazky zabezpečuje odborom pre verejné obstarávanie alebo povinnými obstarávateľmi prostredníctvom odborne spôsobilej osoby na verejné obstarávanie.
(2)	Procesy verejného obstarania zákaziek v podmienkach ministerstva zabezpečuje odbor pre verejné obstarávanie alebo vecne príslušní vedúci zamestnanci povinného obstarávateľa, pričom sa nevylučuje vzájomná súčinnosť, na základe plánu verejného obstarávania zákaziek na príslušný rok a pridelených finančných prostriedkov alebo na základe mimoriadnych potrieb; títo zodpovedajú za prípravu i vyhlásenie verejného obstarávania, za použité postupy, ako aj za celý priebeh a ukončenie verejného obstarávania, ako osobne zodpovedné osoby verejného obstarávateľa.
(3)	Vecne príslušný vedúci zamestnanec povinného obstarávateľa (vedúci služobného úradu, riaditeľ kancelárie ministra, generálny riaditeľ sekcie, riaditeľ samostatného odboru, vedúci samostatného oddelenia, vedúci samostatného strediska a pod.), spravidla v súčinnosti s odborom pre verejné obstarávanie alebo odborne spôsobilou osobou na verejné obstarávanie presadzujú pri obstarávaní zákaziek dodržiavanie ustanovení zákona, dodržiavanie zásad hospodárnosti a efektívnosti pri vynakladaní finančných prostriedkov, dodržiavanie transparentnosti, nediskriminácie záujemcov alebo uchádzačov, presadzuje objektívnosť, zodpovednosť a čestnú hospodársku súťaž ako základné princípy verejného obstarávania. 
(4)	Povinní obstarávatelia uplatňujú pri nadlimitných zákazkách, pri podlimitných zákazkách, ale aj pri podprahových zákazkách použitie eAukcie na vyhodnotenie ponúk ako pri obstarávaní tovarov, tak aj pri vyhodnocovaní služieb a stavebných prác, ak možno presne určiť technické požiadavky, týkajúce sa predmetu zákazky, ktoré sa dajú vyjadriť číslom a pri zadávaní zákazky v rámci dynamického nákupného systému a pri opätovnom otvorení súťaže medzi všetkými účastníkmi rámcovej dohody. Použitie eAukcie sa upravuje aj v čl. 6 a v čl. 7 tejto smernice.
Čl. 4	
Postavenie a základné povinnosti odboru pre verejné obstarávanie
(1)	Odbor pre verejné obstarávanie je samostatný útvar ministerstva, ktorý patrí do priamej riadiacej pôsobnosti vedúceho služobného úradu.
(2)	Odbor pre verejné obstarávanie koordinuje, metodicky usmerňuje a pri nadlimitných zákazkách na ministerstve spravidla aj priamo organizuje, riadi a vecne zabezpečuje postupy verejného obstarávania. Podľa rozhodnutia ministra alebo vedúceho služobného úradu v osobitných prípadoch vykonáva v rámci PRO_RŠ dohľad nad vybratými nadlimitnými postupmi verejného obstarávania. 
(3)	Odbor pre verejné obstarávanie koordinuje a metodicky usmerňuje postupy podlimitných a podprahových zákaziek na ministerstve a v osobitných prípadoch tieto postupy, v súčinnosti s povinnými obstarávateľmi, priamo organizuje, riadi a vecne zabezpečuje. Podľa rozhodnutia ministra alebo vedúceho služobného úradu v osobitných prípadoch vykonáva v rámci PRO_RŠ dohľad nad vybratými podlimitnými postupmi verejného obstarávania.
(4)	Odbor pre verejné obstarávanie zabezpečuje v rámci ministerstva, ale aj v rámci rezortu školstva, koordináciu spoločného verejného obstarávania vybratých zákaziek, ktoré zabezpečuje ako centrálna obstarávacia organizácia (podľa § 10 zákona).
Čl. 5	
Všeobecné povinnosti povinných obstarávateľov ministerstva a odboru pre verejné obstarávanie, resp. koordinátora verejného obstarávania
(1)	Odbor pre verejné obstarávanie alebo povinný obstarávateľ musí pri uzatváraní zmlúv na zákazky (na dodanie tovarov, na poskytnutie služieb, na uskutočnenie stavebných prác alebo na získanie súťažných návrhov) používať postupy verejného obstarávania stanovené zákonom alebo pravidlá a postupy upravené touto smernicou.
(2)	Povinný obstarávateľ musí vykonávať činnosti vo verejnom obstarávaní (okrem zákaziek s nízkou hodnotou) prostredníctvom odboru pre verejné obstarávanie alebo internej odborne spôsobilej osoby na verejné obstarávanie (v prílohe č. 1), resp. v odôvodnených prípadoch prostredníctvom externej odborne spôsobilej osoby na verejné obstarávanie - na základe dohody alebo mandátnej zmluvy a pod. (ďalej len „odborne spôsobilá osoba na verejné obstarávanie“), ktoré sú zapísané v zozname odborne spôsobilých osôb, ktorý na svojom webovom sídle vedie Úrad pre verejné obstarávanie (ďalej len „ÚVO“). Zoznam interných odborne spôsobilých osôb na verejné obstarávanie, ktoré sú zamestnancami ministerstva, sa bude aktualizovať na intranetovej stránke ministerstva. 
(3)	Povinný obstarávateľ pri obstarávaní podprahových zákaziek, (ktorých predpokladaná hodnota je v rozpätí od 10 000,- eur do 40 000,- eur bez DPH (menej než 40 000,- eur bez DPH); alebo na uskutočnenie stavebných prác, ktorých predpokladaná hodnota je v rozpätí od 20 000,- eur do 200 000,- eur bez DPH (menej než 200 000,- eur bez DPH), ktoré zabezpečuje prostredníctvom odborne spôsobilej osoby na verejné obstarávanie pošle v súčinnosti s odborom pre verejné obstarávanie podľa § 23 ods. 1 zákona ÚVO výzvu na predkladanie ponúk, ktorý ju zverejní do piatich dní vo vestníku. 
(4)	Pri obstarávaní zákaziek s nízkou hodnotou na dodanie tovarov alebo na poskytnutie služieb, ktorých predpokladaná hodnota je v rozpätí od 0 až 10 000,- eur bez DPH (menej než 10 000,- eur bez DPH); alebo na uskutočnenie stavebných prác, ktorých predpokladaná hodnota je v rozpätí od 0 až 20 000,- eur bez DPH (menej než 20 000,- eur bez DPH), povinný obstarávateľ nemusí činnosti vo verejnom obstarávaní vykonávať prostredníctvom odboru pre verejné obstarávanie alebo odborne spôsobilej osoby na verejné obstarávanie (postupuje podľa ustanovení Čl. 6 odsek 7, 8, 9, 10 a 11).
(5)	Pri obstarávaní zákaziek podľa § 1 ods. 2 zákona sa zákon na predmetné zákazky nevzťahuje. Pri obstarávaní zákaziek podľa § 1 ods. 3 zákona (pri obstarávaní knižničných fondov; pri obstarávaní zákaziek, ktorých dodávateľom je Zbor väzenskej a justičnej stráže; pri obstarávaní činností znalcov, tlmočníkov alebo prekladateľov na účely súdneho, trestného, rozhodcovského a správneho konania) sa uplatňujú postupy podľa zákona iba pri nadlimitných zákazkách (t.j. neuplatňujú sa pri podlimitných zákazkách, podprahových zákazkách a pri zákazkách s nízkou hodnotou).
(6)	Koordinačnú činnosť verejného obstarávania na ministerstve vykonáva riaditeľ odboru pre verejné obstarávanie, ktorý je odborne spôsobilou osobou na verejné obstarávanie (ďalej len „koordinátor verejného obstarávania“). 
V rámci tejto činnosti spravidla prostredníctvom zamestnancov odboru pre verejné obstarávanie: 
a)	zabezpečuje evidenciu verejného obstarávania (na základe rozhodnutia o začatí verejného obstarávania, jeho ukončení alebo zrušení), ktoré sa týkajú predovšetkým stavebných prác pre ministerstvo, opráv a údržby budov ministerstva, nákupu výpočtovej a reprografickej techniky a jej opráv, nákupu motorových vozidiel a ich opráv, nákupu kancelárskych potrieb, zabezpečenia stravovacích služieb, upratovacích služieb, strážnej služby a ostatných zákaziek, ktoré majú v rámci ministerstva prierezovú pôsobnosť; evidenciu a dokumentáciu o verejnom obstarávaní na ostatné zákazky, ktoré si zabezpečujú priamo povinní obstarávatelia prostredníctvom internej odborne spôsobilej osoby na verejné obstarávanie si vedú a archivujú príslušní povinní obstarávatelia; informácie o verejnom obstarávaní, ktoré si priamo zabezpečujú povinní obstarávatelia títo predkladajú aj do centrálnej evidencie, ktorú vedie odbor pre verejné obstarávanie,
b)	pravidelne informuje na webovom sídle ministerstva o verejnom obstarávaní všetkých nadlimitných zákaziek, podlimitných zákaziek, ako aj všetkých podprahových zákaziek na poskytnutie služby a na uskutočnenie stavebných prác, 
c)	pravidelne informuje na webovom sídle ministerstva o verejnom obstarávaní všetkých nadlimitných zákaziek, podlimitných zákaziek, ako aj všetkých podprahových zákaziek na dodanie tovaru, 
d)	uchováva dokumentáciu z verejného obstarávania (podľa prvej vety odseku 6 písmena a) v súlade so spisovým a skartačným poriadkom ministerstva a v súlade so zákonom, a to po dobu 5 rokov od stanovenej lehoty viazanosti,
e)	na základe osobitného rozhodnutia ministra alebo vedúceho služobného úradu dozoruje vybraté procesy verejného obstarávania v priamo riadených organizáciách rezortu (spravidla ide o vybraté nadlimitné zákazky a v osobitných prípadoch o podlimitné zákazky),
f)	koordinuje a usmerňuje tak elektronické verejné obstarávanie na ministerstve, ako aj priebeh eAukcie. 
(7)	Rozsiahlejšie alebo zložitejšie postupy verejného obstarávania (spravidla nadlimitné postupy verejného obstarávania), zabezpečuje priamo odbor pre verejné obstarávanie v súčinnosti s povinným obstarávateľom, pre ktorého sa zákazka zabezpečuje.
(8)	Plán verejného obstarávania zákaziek (§ 50 zákona)
a)	koordinátor verejného obstarávania najneskôr so konca februára v súčinnosti s povinnými obstarávateľmi a v súlade s § 50 zákona vypracuje zoznam zákaziek, ich predpokladané množstvo, predpokladanú hodnotu bez DPH i časový harmonogram obstarávania, ktoré jednotlivé útvary ministerstva požadujú v priebehu kalendárneho roka obstarať,
b)	predmetný zoznam zákaziek po schválení ministrom tvorí „Plán verejného obstarávania zákaziek“ na príslušný kalendárny rok, v ktorom budú ku každej zákazke určené zodpovedné útvary (osoby) za vyhlásenie a realizáciu verejného obstarávania.
(9)	Predbežné oznámenie (§ 50 zákona) 
Koordinátor verejného obstarávania po schválení Plánu verejného obstarávania pošle na zverejnenie do ÚV EÚ a do Vestníka ÚVO predbežné oznámenie, ak súčet predpokladaných hodnôt tovarov podľa skupín výrobkov alebo služieb, resp. rámcových dohôd na služby v každej kategórii prioritných služieb (príloha č. 2 zákona) obstarávaných v kalendárnom roku (napočítaných podľa odseku 8 písmeno a) je najmenej 750 000,- eur; alebo pri obstarávaní stavebných prác, ak predpokladaná hodnota zákazky na uskutočnenie stavebných prác sa rovná alebo je vyššia ako 4 845 000,- eur bez DPH).
Čl. 6	
Záväzné postupy, zákazky, finančné limity a povinnosti pre všetky útvary ministerstva pri verejnom obstarávaní v podmienkach ministerstva
(1)	Pri verejnom obstarávaní odbor pre verejné obstarávanie alebo povinný obstarávateľ používa postupy verejného obstarávania určené zákonom (§ 24 zákona). Postupmi verejného obstarávania sú:
a)	verejná súťaž (VS) podľa § 51 zákona, (vyhlasuje sa pre neobmedzený počet záujemcov),
b)	užšia súťaž (US) podľa § 52 – § 54 zákona, (vyhlasuje sa pre neobmedzený počet záujemcov, z ktorých vyzve na predloženie ponuky 10 až 20 vybratých záujemcov),
c)	rokovacie konanie so zverejnením (RKSZ) - použitie len pri splnení aspoň jednej podmienky uvedenej v § 55 ods. 1 písm. a) - § 57 zákona, (vyhlasuje sa pre neobmedzený počet záujemcov, z ktorých vyzve na predloženie ponuky minimálne 3 vybratých záujemcov),
d)	rokovacie konanie bez zverejnenia (RKBZ) - použitie len pri splnení aspoň jednej podmienky uvedenej v § 58 - § 59 zákona, (odbor pre verejné obstarávanie alebo povinný obstarávateľ vyzve na rokovanie jedného alebo viacerých vybratých záujemcov, s ktorými rokuje o podmienkach zákazky, najmä o technických, administratívnych a finančných podmienkach), ale jej použitie musí v prípade nadlimitnej zákazky vopred zverejniť v OJ EÚ a vo vestníku ÚVO a v prípade podlimitnej zákazky vopred zverejniť vo vestníku ÚVO,
e)	súťažný dialóg (SD) podľa § 60 – § 63 zákona (použije sa iba v obzvlášť zložitých projektoch a keď nie je možné použiť verejnú súťaž alebo užšiu súťaž).
(2)	Zákazky verejného obstarávania sa označujú ako nadlimitné zákazky; podlimitné zákazky; podprahové zákazky a zákazky s nízkou hodnotou, v závislosti na predpokladanej hodnote zákazky, vyčíslenej bez DPH.
(3)	Nadlimitné zákazky (§ 4 a § 22-§ 69 zákona)
a)	zákazka verejného obstarávania podľa § 4 ods. 2 písm. a) a c) zákona je nadlimitná (NZ), ak predpokladaná hodnota zákazky (tovarov alebo služieb) je rovnaká alebo vyššia ako 125 000,- eur bez DPH; a pri obstarávaní stavebných prác, ak predpokladaná hodnota zákazky (práce) je rovnaká alebo vyššia ako 4 845 000,- eur bez DPH; oznámenie o vyhlásení nadlimitnej zákazky sa zasiela do ÚV EÚ a do Vestníka verejného obstarávania,
b)	finančný limit podľa § 104 ods. 2 zákona 125 000,- eur bez DPH a vyššie sa použije pre súťaž návrhov pre nadlimitnú zákazku (nemusí sa použiť postup podľa zákona pri nižšej predpokladanej hodnote ako 125 000,- eur).
(4)	Podlimitné zákazky (§ 4 a § 91-§ 96 zákona)
a)	zákazka verejného obstarávania podľa § 4 ods. 3 a § 91-§ 96 zákona je podlimitná (PZ), ak predpokladaná hodnota zákazky (tovarov alebo služieb) je nižšia ako 125 000,- eur, ale zároveň vyššia ako 40 000,- eur bez DPH; a pri obstarávaní stavebných prác, ak predpokladaná hodnota zákazky (stavebných prác) je nižšia ako 4 845 000,- eur bez DPH, ale zároveň vyššia ako 200 000,- eur bez DPH; použitie podlimitnej zákazky sa zverejňuje vo Vestníku verejného obstarávania (nemusí sa zverejňovať v ÚV EÚ),
b)	ak je tovar alebo služba rozdelená na niekoľko častí v rámci zadávania jednej zákazky, z ktorých každá bude predmetom samostatnej zmluvy a predpokladaná hodnota niektorej časti je nižšia ako 80 000,- eur bez DPH, možno túto časť vyňať z celkovej predpokladanej hodnoty tovaru alebo služby; súčet cien vyňatých častí nesmie presiahnuť 20% celkovej predpokladanej hodnoty tovaru alebo služby; pri obstarávaní vyňatých častí povinný obstarávateľ môže použiť postup pre podlimitnú zákazku,
c)	ak sú stavebné práce rozdelené na niekoľko častí, ktoré budú poskytovať rôzni zmluvní dodávatelia a predpokladaná hodnota niektorej z častí je nižšia ako 1 mil.  eur bez DPH, možno túto časť vyňať z celkovej predpokladanej hodnoty stavebných prác; súčet cien vyňatých častí nesmie presiahnuť 20% celkovej predpokladanej hodnoty stavebných prác; pri obstarávaní vyňatých častí povinný obstarávateľ môže použiť postup pre podlimitnú zákazku.
(5)	Podprahové zákazky (§ 99-§ 101 zákona)
Proces verejného obstarávania podprahovej zákazky (PPZ) povinný obstarávateľ zabezpečuje spravidla prostredníctvom odborne spôsobilej osoby na verejné obstarávanie alebo v súčinnosti s odborom pre verejné obstarávanie (výzvu na predloženie ponúk pošle v súčinnosti s odborom pre verejné obstarávanie podľa § 23 ods. 1 zákona Úradu pre verejné obstarávanie, ktorý ju zverejní do piatich dní vo vestníku; a následne výzvu zašle trom vybratým záujemcom); postupmi pre podprahové zákazky podľa § 91 až § 101 zákona sa obstarávajú:
a)	tovary alebo služby, ak súčet predpokladaných hodnôt rovnakých druhov tovarov alebo služieb je nižší ako 40 000,- eur bez DPH a zároveň je rovnaký alebo vyšší ako 10 000,- eur bez DPH, a to v priebehu kalendárneho roka alebo počas trvania zmluvy, ak sa zmluva uzatvára na dlhšie obdobie ako jeden kalendárny rok; na uzavretie zmluvy sa použije postup verejného obstarávania pre podprahové zákazky, podľa § 99 až § 101 zákona,
b)	stavebné práce, ak predpokladaná hodnota stavebných prác počas trvania zmluvy je nižšia ako 200 000,- eur bez DPH a zároveň je rovnaká alebo vyššia ako 20 000,- eur bez DPH; na uzavretie zmluvy sa použije postup verejného obstarávania pre podprahové zákazky, podľa § 99 až § 101 zákona,
(6)	Pri predpokladaných hodnotách tovarov alebo služieb vyšších ako 10 000,-  eur a pri predpokladaných hodnotách stavebných prác vyšších ako 20 000,-  eur, t.j. pri všetkých podprahových zákazkách, podlimitných zákazkách a pri všetkých nadlimitných zákazkách sú povinní obstarávatelia povinní použiť k vyhodnoteniu ponúk eAukciu tam, kde je kritériom na vyhodnotenie ponúk iba cena, ale aj v tých prípadoch, kde je určených viac kritérií, ak pri týchto zákazkách možno presne určiť technické požiadavky, ktoré sa dajú vyjadriť číslom.
(7)	Zákazky s nízkou hodnotou (§ 102 zákona) 
a)	postup verejného obstarávania pri zákazke s nízkou hodnotou (ZNH) povinný obstarávateľ zabezpečuje sám podľa § 102 zákona, pričom postupom pre zákazky s nízkou hodnotou sa obstarávajú:
1.	tovary alebo služby, ak súčet predpokladaných hodnôt rovnakých druhov tovarov alebo služieb bez DPH je nižší ako 10 000,- eur v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok, 
2.	stavebné práce, ktorých predpokladaná hodnota bez DPH je nižšia ako 20 000,- eur v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok,
b)	pri verejnom obstarávaní postupom pre zákazku s nízkou hodnotou povinný obstarávateľ vykoná výber uchádzača na základe informácií o zákazke získaných prieskumom trhu, a to aby vynaložené náklady na získanie zákazky boli primerané jej kvalite a cene; povinný obstarávateľ môže vybrať uchádzača bez výzvy viacerých uchádzačov a uzavrieť s ním zmluvu (spravidla, ak sa obstaráva zákazka, na ktorú uchádzač poskytuje záruku alebo servisné služby) alebo vystaviť objednávku na dodanie predmetnej zákazky, pritom postupuje podľa ďalej uvedeného pododseku e); pozri aj povinnosť v Čl. 10 ods. 10.
c)	pre získavanie informácií o zákazke s nízkou hodnotou a najmä o jej cene a o možných uchádzačoch je možné použiť nasledovné spôsoby zisťovania:
1.	oslovenie podnikateľských subjektov (písomne, faxom, telefonicky, elektronicky) a vyžiadanie si ich cenovej ponuky, prípadne i ďalších parametrov ponuky,
2.	osobné rokovanie s vhodnými podnikateľskými subjektmi,
3.	z reklamných alebo obchodných katalógov podnikateľských subjektov,
4.	z internetových stránok podnikateľských subjektov a pod.,
d)	z prieskumu trhu - povinný obstarávateľ spracuje záznam o vykonaní prieskumu trhu (podľa vzoru v prílohe č. 2),
e)	pre povinných obstarávateľov sa pri zákazke s nízkou hodnotou, v súlade s princípmi hospodárnosti a efektívnosti obstarávania (aby vynaložené náklady na obstarávanie boli primerané kvalite a cene zákazky) ustanovuje finančný limit, pri ktorom nie sú povinní vykonávať prieskum trhu, a to pri obstarávaní zákazky, ktorej obstarávacia hodnota pri jednom nákupe je rovnaká alebo nižšia ako ďalej uvedené limity bez DPH (pozor na opakované obstarávanie rovnakých drobných zákaziek v rámci ministerstva – odporúča sa riešiť s koordinátorom verejného obstarávania, aby celková hodnota opakovaných samostatných nákupov tovarov patriacich do rovnakej skupiny a obstarávaní služieb patriacich do jednej kategórie neprekročila za rok a celé ministerstvo 10 000,- eur bez DPH,
1.	občerstvenie (cukrovinky, slané pečivo, pečivo, minerálne vody, džúsy, chlebíčky, káva, čaj a pod.)	do výšky 180,- eur,
2.	reštauračné a ubytovacie služby (služobné obedy, večere, raňajky a pod.) predovšetkým v prípade zahraničných partnerov ( os./deň ) 	do výšky 180,- eur,
3.	operatívne nákupy tovaru (nezabezpečené rámcovou dohodou)
(a)	materiál a náhradné diely pre údržbu budovy 	do výšky 3 300,- eur,
(b)	ostatné jednorazové nákupy tovarov (drobné nákupy) do výšky 2 500,- eur,
4.	operatívne zabezpečenie služieb (nezabezpečené rámcovou dohodou)
(a)	umývanie a voskovanie áut	do výšky      180,- eur,
(b)	opravy a nákup náhradných dielov pre VT	do výšky   3 500,- eur,
(c)	opravy a nákup náhr. dielov pre rozmnož. stroje	do výšky   3 500,- eur,
(d)	servis a opravy motorových vozidiel	do výšky   3 500,- eur,
(e)	údržba, opravy budovy – stavebné práce	do výšky   5 500,- eur,
(f)	audítorské služby a analýzy z oblasti riadenia	do výšky   7 500,- eur,
(g)	ostatné jednorazové služby	do výšky   3 500,- eur,
5.	zabezpečenie výskumných a riešiteľských úloh	do výšky   5 500,- eur,
6.	zabezpečenie služieb súvisiacich s verejným obstarávaním	do výšky 2 000,- eur,
7.	zabezpečenie znaleckých posudkov	do výšky   3 500,- eur,
8.	zabezpečenie právnych alebo poradenských služieb	do výšky   7 500,- eur,
9.	tlačiarenské a doručovateľské služby	do výšky   3 500,- eur,
10.	prekladateľské služby	do výšky   5 500,- eur,
11.	architektonické a projektové služby 	do výšky   5 500,- eur,
12.	výkon stavebného dozoru	do výšky   3 500,- eur,
13.	monitorovacie služby	do výšky   3 500,- eur,
14.	vzdelávacie a školiace služby	do výšky   3 500,- eur,
15.	tvorba filmov a videozáznamov 		do výšky   3 500,- eur,
16.	zabezpečenie materiálnych didaktických prostriedkov (predmetové, obrazové, zvukové a audiovizuálne)	do výšky 10 000,- eur.
V ostatných prípadoch povinný obstarávateľ musí vykonať prieskum trhu aspoň u troch dodávateľov a spracovať záznam o vykonaní prieskumu trhu a odoslať odboru hospodárskej správy podľa Čl. 10 ods. 10.
Povinní obstarávatelia v prípade nepovinného vykonávania prieskumu trhu (podľa odseku e) body 1 až 16), ak predpokladaná hodnota zákazky je vyššia ako 1 000 eur, tento postup (nemusieť vykonať prieskum trhu) použijú až po súhlase vedúceho služobného úradu.
Príslušný vedúci zamestnanec povinného obstarávateľa pri poskytovaní technických špecifikácií alebo pri poskytovaní dodatočných informácií o technických špecifikáciách predmetu zákazky s nízkou hodnotou resp. pri vysvetľovaní predmetu zákazky alebo podmienok účasti je povinný tieto informácie poskytnúť v rovnakom rozsahu a čase všetkým známym záujemcom v danom verejnom obstarávaní s cieľom zabezpečiť ako nediskrimináciu, tak aj rovnaké zaobchádzanie s účastníkmi verejného obstarávania
(8)	O vykonanom prieskume trhu povinný obstarávateľ musí viesť a kontrole preukázať dokumentáciu, ktorá sa archivuje u príslušného povinného obstarávateľa. Rozsah dokumentácie je závislý od spôsobu vykonaného zisťovania informácií o danom predmete zákazky.
(9)	Príslušný vedúci zamestnanec povinného obstarávateľa pri zámere obstarať nadlimitnú zákazku alebo podlimitnú zákazku nezahrnutú do Plánu verejného obstarávania zákaziek postupuje tak, že návrh na vyhlásenie postupu verejného obstarávania zákazky predloží na schválenie vedúcemu služobného úradu a ministrovi. Návrh spracovaný spravidla v súčinnosti s odborom pre verejné obstarávanie alebo s odborne spôsobilou osobou na verejné obstarávanie obsahuje predovšetkým:
a)	technickú špecifikáciu zákazky, t.j. jej výkonnostných a funkčných charakteristík, podľa § 34 ods. 1, 2, 5, 6 a 7 zákona a kódu CPV (Spoločný slovník obstarávania), 
b)	postup verejného obstarávania; v prípade navrhnutia postupu rokovacie konanie so zverejnením (RKSZ) alebo postupu rokovacie konanie bez zverejnenia (RKBZ), zdôvodní použitie týchto postupov v zmysle § 55 zákona alebo v zmysle § 58 zákona,
c)	predpokladané finančné náklady vyjadrené predpokladanou hodnotou zákazky stanovenou podľa § 5 zákona,
d)	informáciu a podklady o zabezpečení finančného krytia obstarávanej zákazky,
e)	iné informácie napr. obchodné podmienky, podmienky pre účasť v súťaži, požadovanie zábezpeky, navrhované kritériá a postupy ich hodnotenia, lehoty súťaže, hroziace riziká a pod.,
f)	meno odborne spôsobilej osoby na verejné obstarávanie, ktorá bude vykonávať a zodpovedať za činnosti podľa §  116 zákona, aby boli v súlade so zákonom vo vzťahu k jednotlivým etapám verejného obstarávania.
(10)	Povinný obstarávateľ podľa uznesenia vlády SR č. 653/2010 zo dňa 24.09.2010 je povinný pri zadávaní zákazky s nízkou hodnotou na dodanie tovaru,   okrem SD, RKBZ a SN použiť eAukciu. Používať eAukciu na poskytnutie služieb a uskutočnenie stavebných prác je povinný použiť, ak možno pri týchto zákazkách presne určiť technické požiadavky, ktoré sa dajú vyjadriť číslom. Z dôvodu hospodárnosti a efektívnosti pri zabezpečovaní zákazky s nízkou hodnotou sa neukladá povinným obstarávateľom ministerstva povinnosť, ale možnosť použiť eAukciu i pri zákazke s nízkou hodnotou. V osobitných prípadoch o povinnosti použiť eAukciu aj pri zákazke s nízkou hodnotou rozhodne vedúci služobného úradu pri podpisovaní referátnika schvaľujúcim vyhlásiť danú zákazku, zohľadňujúc hospodárnosť, efektívnosť a prínos eAukcie vo väzbe na vynaložené náklady za jej uskutočnenie. 
(11)	Pri zadávaní zákazky v rámci dynamického nákupného systému a pri opätovnom otvorení súťaže medzi všetkými účastníkmi rámcovej dohody sa povinní obstarávatelia zaväzujú použiť k vyhodnoteniu ponúk eAukciu.
Čl. 7	
Osobitné postupy vo verejnom obstarávaní
(1)	Rokovacie konanie bez zverejnenia (§ 58-§ 59 zákona)
a)	povinný obstarávateľ alebo odbor pre verejné obstarávanie môže použiť RKBZ len vtedy, ak je splnená aspoň jedna z podmienok uvedených v citovanom paragrafe,
b)	povinný obstarávateľ musí prostredníctvom odboru pre verejné obstarávanie alebo prostredníctvom odborne spôsobilej osoby na verejné obstarávanie písomne oznámiť začatie RKBZ ÚVO bezodkladne po odoslaní výzvy na rokovanie, ale najneskôr 16 dní pred uzavretím zmluvy (pritom postupuje podľa §  58 ods. 2 zákona); táto povinnosť sa neuplatní v prípade, ak ide o mimoriadnu situáciu podľa §  3 zákona č. 42/1994 Z. z. o civilnej ochrane obyvateľstva v znení neskorších predpisov a ak ide o obstaranie tovaru, ktorého ceny sú kótované na komoditnej burze,
c)	povinný obstarávateľ prostredníctvom internej odborne spôsobilej osoby alebo v osobitných prípadoch prostredníctvom odboru pre verejné obstarávanie vyhotovuje z každého rokovania zápisnicu; pri rokovaní musí zabezpečiť rovnaké zaobchádzanie so všetkými záujemcami.
(2)	Rámcová dohoda (§ 11 a § 64 zákona) 
a)	rámcovú dohodu možno uzavrieť najviac na 4 roky; ak je rámcová dohoda uzavretá s viacerými účastníkmi, ich počet nesmie byť nižší ako tri (nižší počet môže byť iba v osobitných prípadoch - § 64 ods. 5 zákona),
b)	rámcovú dohodu nie je možné uzavrieť postupom pre rokovacie konanie bez zverejnenia (§ 64 ods. 2 zákona).
(3)	Kvalifikačný systém (§ 80 a § 94 ods. 3 zákona)
a)	povinný obstarávateľ môže prostredníctvom odboru pre verejné obstarávanie alebo prostredníctvom odborne spôsobilej osoby vytvoriť a viesť kvalifikačný systém dodávateľov iba pre podlimitné zákazky (§  94 ods. 3 zákona); kvalifikačný systém, ktorý môže zahŕňať rôzne kvalifikačné stupne, musí byť vedený na základe objektívnych kritérií a pravidiel určených povinným obstarávateľom,
b)	ak má kvalifikačný systém trvať dlhšie ako tri roky, oznámenie o kvalifikačnom systéme povinný obstarávateľ prostredníctvom odboru pre verejné obstarávanie alebo prostredníctvom odborne spôsobilej osoby zverejňuje ročne; ak má kvalifikačný systém kratšiu dobu trvania, je postačujúce jeho počiatočné zverejnenie.
(4)	Dynamický nákupný systém (§ 47 zákona)
a)	dynamický nákupný systém je plne elektronický proces, určený na obstarávanie zákaziek bežne dostupných na trhu, ktorý nesmie trvať dlhšie ako 4 roky,
b)	na vytvorenie dynamického nákupného systému sa použije verejná súťaž vo všetkých jeho etapách vrátane zadávania zákaziek v rámci dynamického nákupného systému,
c)	počas trvania dynamického nákupného systému povinný obstarávateľ prostredníctvom odboru pre verejné obstarávanie alebo prostredníctvom odborne spôsobilej osoby umožní každému záujemcovi predložiť informatívnu ponuku a zaradenie do systému.
(5)	Súťažný dialóg (§ 60-§ 63 zákona)
Povinný obstarávateľ môže použiť súťažný dialóg prostredníctvom odboru pre verejné obstarávanie, ak ide o obzvlášť zložité projekty a nemožno použiť verejnú súťaž alebo užšiu súťaž. 
(6)	Koncesia na stavebné práce, koncesie na služby (§ 66-§ 69 a § 97 zákona)
Povinný obstarávateľ zabezpečuje koncesie na stavebné práce a koncesie na služby prostredníctvom odboru pre verejné obstarávanie, ak predpokladaná hodnota zákazky je rovná alebo vyššia ako 4 845 000,- eur bez DPH postupom pre nadlimitné zákazky (§ 66-§ 69 zákona).
(7)	Súťaž návrhov (§ 103-§ 108 zákona)
Súťaž návrhov povinný obstarávateľ zabezpečuje prostredníctvom odboru pre verejné obstarávanie.
a)	súťaž návrhov je postup, ktorý umožňuje povinnému obstarávateľovi získať návrh z oblasti architektúry, územného plánovania, stavebného inžinierstva a spracovania dát, ktorý vyberie porota z návrhov predložených do súťaže návrhov, s udeľovaním cien alebo bez udeľovania cien,
b)	povinný obstarávateľ je povinný použiť súťaž návrhov, ak sú splnené tieto podmienky:
1.	ide o súťaž návrhov s udeľovaním cien alebo odmien účastníkom,
2.	súťaž návrhov je podľa súťažných podmienok postupom vedúcim k zadaniu zákazky na poskytnutie služby tomu účastníkovi, ktorého návrh vyberie porota ako víťazný,
3.	predpokladaná hodnota zákazky je rovná alebo vyššia ako 125 000,- eur bez DPH.
c)	odbor pre verejné obstarávanie v súčinnosti s povinným obstarávateľom predloží ministrovi návrh členov poroty na vyhodnotenie súťažných návrhov (najmenej päť členov; spravidla navrhne aj náhradníkov a overovateľa dokumentácie), pričom najmenej tretina členov poroty musí mať rovnakú alebo rovnocennú odbornú kvalifikáciu, viažucu sa k posúdeniu súťažných návrhov.
d)	členom poroty, ani náhradníkom člena poroty nemôže byť ten, kto je účastníkom súťaže, jemu blízkou osobou, jeho zamestnanec, spoločník, alebo spolupracovník.
e)	porota hodnotí návrhy pri zachovaní anonymity a výlučne podľa kritérií určených v súťažných podmienkach; anonymita musí byť zachovaná až do rozhodnutia o poradí.
(8)	Elektronické verejné obstarávanie (§ 18) a zelené verejné obstarávanie; odbor pre verejné obstarávanie spravidla v súčinnosti s povinnými obstarávateľmi:
a)	organizuje a vyhlasuje verejné obstarávanie aj prostredníctvom elektronického verejného obstarávania (EVO), aby zabezpečil transparentnosť, rovnaké zaobchádzanie so záujemcami/uchádzačmi a najmä hospodárnosť a efektívnosť verejného obstarávania.
b)	pri vyhlasovaní verejného obstarávania zohľadňuje vo vhodnom prípade aj definovanie kritérií pre účasť a definovanie predmetu zákazky aj prostredníctvom postupov a technických špecifikácií zabezpečujúcich ochranu životného prostredia,
c)	pri vyhodnocovaní ponúk uplatňuje aj eAukciu, ktorá je súčasťou EVO a ktorej použitie je bezplatné.
(9)	Elektronická aukcia (eAukcia) – elektronické vyhodnocovanie ponúk (§ 43 zákona)
a)	eAukcia je opakujúci sa proces, ktorý využíva elektronické zariadenie na predkladanie:
1.	nových cien upravených smerom nadol, alebo,
2.	nových cien upravených smerom nadol a nových hodnôt, ktoré sa týkajú určitých prvkov ponúk, alebo,
3.	nových hodnôt, ktoré sa týkajú určitých prvkov ponúk,
b)	účelom eAukcie je zostaviť poradie ponúk automatizovaným vyhodnotením, ktoré sa uskutoční po úvodnom úplnom vyhodnotení ponúk komisiou na vyhodnotenie ponúk,
c)	eAukciu možno uskutočniť ako otvorenú (časovú) s pevným koncom resp. s pohyblivým koncom alebo etapovú, a to v niekoľkých po sebe sa opakujúcich etapách, ktoré možno otvoriť (zaslaním výzvy) najskôr dva pracovné dni pred jej spustením.
(10)	Pri verejnom obstarávaní sa môže, ale nemusí požadovať od uchádzačov zábezpeka. Ak sa požaduje, tak zábezpeka môže byť max. 5% z predpokladanej hodnoty zákazky, ale najviac 300 000,- eur. Pri súťaží návrhov nie je možné požadovať zábezpeku.
Čl. 8	
Revízne postupy
(1)	Ak sa záujemca alebo uchádzač verejného obstarávania (žiadateľ) domnieva, že jeho práva alebo právom chránené záujmy boli alebo mohli byť dotknuté postupom povinného obstarávateľa alebo odboru pre verejné obstarávanie, môže podať dotknutému povinnému obstarávateľovi žiadosť o nápravu, a to do 10 dní od dňa kedy sa mohol dozvedieť o predmetnej ujme. Dotknutý povinný obstarávateľ doručí žiadateľovi do 7 dní odo dňa doručenia žiadosti o nápravu písomné oznámenie o výsledku vybavenia žiadosti.
(2)	Ak žiadosť o nápravu neobsahuje predpísané náležitosti (podľa § 136 ods. 2 zákona) dotknutý povinný obstarávateľ najneskôr do 3 pracovných dní po doručení žiadosti o nápravu výzve žiadateľa o odstránenie nedostatkov. Žiadateľ musí do 3 pracovných dní odo dňa doručenia výzvy doplniť žiadosť a doručiť dotknutému povinnému obstarávateľovi. V opačnom prípade dotknutý povinný obstarávateľ do piatich dní od nedoručenia doplnenej žiadosti doručí žiadateľovi zamietnutie žiadosti o nápravu.
(3)	Ak dotknutý povinný obstarávateľ nevyhovel žiadosti o nápravu alebo na žiadosť neodpovedal, môže záujemca alebo uchádzač (navrhovateľ) podať ÚVO a dotknutému povinnému obstarávateľovi námietku, a to do 10 dní od doručenia písomného stanoviska dotknutého povinného obstarávateľa k predchádzajúcej žiadosti o nápravu alebo do doby do ktorej mu dotknutý povinný obstarávateľ mal doručiť stanovisko k žiadosti.
(4)	Dotknutý povinný obstarávateľ musí doručiť ÚVO stanovisko k námietke a príslušnú dokumentáciu z dotknutého verejného obstarávania, a to do štyroch pracovných dní odo dňa doručenia námietky. ÚVO o námietke rozhodne najneskôr do 30 dní (v osobitných prípadoch do 60 dní) a svoje rozhodnutie doručí účastníkom konania a zároveň všetkým, úradu známym, záujemcom alebo uchádzačom.
(5)	Počas rozhodovania ÚVO o podanej námietke dotknutý povinný obstarávateľ nesmie robiť úkony, ktoré by viedli k uzavretiu zmluvy. Počas rozhodovania o námietke lehoty verejného obstarávania neplynú.
(6)	Námietky nie je možné podať pri podprahovej zákazke (okrem orgánu štátnej správy), pri zákazke s nízkou hodnotou a proti priebehu eAukcie a jej automatizovanému vyhodnoteniu ponúk.
(7)	Dotknutý povinný obstarávateľ je povinný písomnosti týkajúce sa žiadosti o nápravu a odpovede na námietku doručovať preukazne (doporučenou poštou, ale spravidla s doručenkou).
Čl. 9	
Správne delikty
(1)	ÚVO uloží ministerstvu pokutu vo výške: 
a)	5 % zmluvnej ceny, ak sa vyhol povinnosti uzavrieť zmluvu alebo koncesnú zmluvu podľa tohto zákona, spôsobom alebo postupom ustanoveným týmto zákonom, alebo ak uzavrel zmluvu RKSZ, alebo RKBZ bez splnenia podmienok na ich použitie,
b)	5 % zmluvnej ceny, ak nedodržal kritériá na vyhodnotenie ponúk alebo pravidlá ich uplatnenia,
c)	5 % súčtu zmluvných cien, ak rozdelil predmet zákazky s cieľom vyhnúť sa použitiu postupu pri zadávaní nadlimitnej zákazky alebo pri zadávaní podlimitnej zákazky,
d)	5 % zmluvnej ceny, ak nesplnil povinnosť podľa §  96 ods. 4 zákona (ak nezverejnil oznámenie o začatí RKBZ pre PZ),
e)	5 % zmluvnej ceny, ak pri uzavretí zmluvy, koncesnej zmluvy alebo rámcovej dohody nedodržal podmienky ustanovené v §  45 ods. 2 až ods. 8 zákona (ak uzatvoril zmluvu skôr ako 16. deň odo dňa odoslania informácie o výsledku vyhodnotenia ponúk),
f)	5 % zmluvnej ceny, ak porušil zákaz ustanovený v §  9 ods. 3 zákona (ak uzatvoril dodatok k zmluve bez splnenia podmienok),
g)	5 % zmluvnej ceny, ak nesplnil niektorú z povinností podľa §  32 alebo §  35 ods. 2 zákona, (ak nestanovil kritériá na splnenie podmienok účasti a kritériá na vyhodnotenie ponúk v oznámení o vyhlásení verejného obstarávania, a ak dané kritériá sú diskriminačné),
h)	5 % zmluvnej ceny, ak uzavretá zmluva alebo koncesná zmluva je v rozpore so súťažnými podkladmi alebo s ponukou predloženou úspešným uchádzačom alebo uchádzačmi,
i)	20 000 eur, ak uzavrel rámcovú dohodu rokovacím konaním bez zverejnenia alebo v rozpore s §  64 ods. 2 zákona (ak rámcovú dohodu uzatvoril na dlhšie obdobie ako 4 roky).
(2)	Úrad uloží ministerstvu pokutu od 300  eur do 30 000  eur, ak
a)	nesplnil povinnosť uloženú rozhodnutím úradu,
b)	porušil povinnosť podľa §  21 ods. 4 alebo ods. 5 zákona (ak nevie predložiť kompletnú dokumentáciu z verejného obstarávania),
c)	porušil povinnosť podľa §  31 ods. 2 zákona (ak vyžaduje od skupiny dodávateľov vytvoriť právnu formu do predkladania ponúk),
d)	nevyhodnocoval splnenie podmienok účasti vo verejnom obstarávaní podľa §  33 alebo ak nevyhodnocoval ponuky podľa §  42 zákona ak to malo vplyv na výsledok verejného obstarávania ,
e)	nesplnil povinnosť podľa §  44 ods. 1 zákona (ak bezodkladne po vyhodnotení ponúk neoznámil výsledok vyhodnotenia ponúk všetkým uchádzačom, s identifikáciou úspešného uchádzača),
f)	použil na vyhodnotenie ponúk kritérium uvedené v §  35 ods. 6 alebo ods. 7 zákona (ak použil ako kritérium na vyhodnotenie ponúk dĺžku záruky,  podiel subdodávok, lehotu splatnosti faktúr a kritériá na splnenie podmienok účasti),
g)	nevylúčil uchádzača podľa §  39 ods. 5 zákona (ak dovolil predložiť ponuku uchádzačovi samostatne i ako členovi skupiny dodávateľov),
h)	nedodržal postup podľa §  99 ods. 1 alebo ods. 2 zákona (ak nedodržal postupy pre PPZ a ak neodoslal výzvu na predloženie ponúk na zverejnenie ÚVO),
i)	nesplnil povinnosť podľa §  116 ods. 1 zákona (ak nezabezpečil verejné obstarávanie NZ, PZ a PPZ prostredníctvom osoby odborne spôsobilej na verejné obstarávanie),
j)	porušil princíp transparentnosti, princíp rovnakého zaobchádzania alebo princíp nediskriminácie okrem správnych deliktov podľa odseku 1 a písmen a) až i) a toto porušenie malo alebo mohlo mať zásadný vplyv na výsledok verejného obstarávania.
(3)	Uložená pokuta sa bude považovať za škodu a bude postúpená na prerokovanie v škodovej komisii.
Čl. 10	
Súhrnné ustanovenia
(1)	Odbor pre verejné obstarávanie alebo povinný obstarávateľ, prostredníctvom odboru pre verejné obstarávanie alebo prostredníctvom odborne spôsobilej osoby na verejné obstarávanie, je povinný zverejniť v ÚV EÚ (nadlimitné zákazky) a vo Vestníku verejného obstarávania (podlimitné a podprahové zákazky) povinné informácie o všetkých začatých i o všetkých uskutočnených nadlimitných a podlimitných zákazkách verejného obstarávania, a to podľa § 22 - § 23 a § 92 zákona, o výsledku podprahových zákaziek podľa § 101 zákona a zrušenie vyhláseného postupu verejného obstarávania podľa § 46 zákona.
(2)	Vyhlásenie verejného obstarávania postupom pre podprahové zákazky sa zverejňuje výzvou na predloženie ponúk, a to vo Vestníku verejného obstarávania.
(3)	Odbor pre verejné obstarávanie alebo povinný obstarávateľ navrhne ministrovi zloženie komisie na vyhodnotenie ponúk podľa § 40 zákona, ktorá musí byť najmenej trojčlenná (odporúča sa min. päťčlenná). Komisia sa vo svojej činnosti riadi ustanoveniami § 41-§ 42 zákona. Komisiu na vyhodnotenie ponúk spravidla menuje minister alebo na základe splnomocnenia vedúci služobného úradu. Komisia sa nemusí, ale môže zriaďovať pri podprahových zákazkách verejného obstarávania.
(4)	Povinný obstarávateľ v súčinnosti s odborom pre verejné obstarávanie najskôr v 16. deň po odoslaní oznámenia o úspešnosti ponúk zabezpečí podpísanie zmluvy s uchádzačom, ktorého ponuka bola najúspešnejšia, ak nedostal námietku proti postupu obstarávateľa, resp. voči úspešnosti ponúk. Prijatý návrh zmluvy po jej preskúmaní a zaregistrovaní legislatívno-právnym odborom ministerstva spravidla podpisuje minister. Podpísanú zmluvu povinný obstarávateľ bezodkladne doručí úspešnému uchádzačovi, najneskôr do stanovenej lehoty viazanosti. 
(5)	Odbor pre verejné obstarávanie alebo povinný obstarávateľ po podpísaní zmluvy všetku dokumentáciu o verejnom obstarávaní archivuje päť rokov tak, ako je to uvedené v § 21 ods. 1 zákona. Táto povinnosť sa vzťahuje na všetky postupy verejného obstarávania. 
(6)	Každý povinný obstarávateľ zabezpečí v súčinnosti s odborom pre verejné obstarávanie alebo s príslušnou odborne spôsobilou osobou na verejné obstarávanie vypracovanie správy podľa § 21 ods. 2 a 3 zákona o každej zmluve, každej rámcovej dohode a o každom zriadení dynamického nákupného systému uzatvorenej ministerstvom na základe postupu pre nadlimitné zákazky verejného obstarávania. Táto správa tvorí súčasť dokumentácie každej nadlimitnej zákazky. 
(7)	Každý povinný obstarávateľ prostredníctvom odboru pre verejné obstarávanie alebo internej odborne spôsobilej osoby na verejné obstarávanie zabezpečí osobitné zdokumentovanie každého postupu verejného obstarávania tovarov, služieb alebo stavebných prác.
(8)	Každý povinný obstarávateľ prostredníctvom kancelárie ministra zabezpečí bezodkladne zverejnenie podpísaných zmlúv z verejného obstarávania v Centrálnom registri zmlúv ÚV SR.
(9)	Povinný obstarávateľ v súčinnosti s odborom pre verejné obstarávanie odošle ÚVO bezodkladne po uzavretí zmluvy, koncesnej zmluvy alebo rámcovej dohody, po ukončení súťaže návrhov a po zrušení postupu zadávania zákazky a súťaže návrhov v elektronickej podobe alebo  v  listinnej podobe
a)	kópiu zápisnice o posúdení splnenia podmienok účasti vo verejnom   obstarávaní, 
b)	kópie ponúk  všetkých uchádzačov doručené v lehote na predkladanie ponúk, 
c)	kópiu zápisnice z otvárania ponúk,
d)	kópiu zápisnice o vyhodnotení ponúk,
e)	kópiu zápisnice o zasadnutí poroty,
f)	kópiu správy podľa §  21 ods. 2 zákona.
(10)	Každý povinný obstarávateľ je povinný pred vykonaním prieskumu trhu na ZNH podľa Čl. 6 ods. 7 bod b) oznámiť (elektronicky) odboru hospodárskej správy (ďalej len „OHS“), že ide vykonať predmetný prieskum. Po ukončení prieskumu a vybratí úspešného uchádzača povinný obstarávateľ oznámi OHS víťazného uchádzača, predmet zákazky a hodnotu zákazky. Povinný obstarávateľ oznámi OHS aj takých uchádzačov, ktorých vybral na základe výnimky podľa Čl. 6 ods. 7 bod e), t.j. bez prieskumu trhu. OHS vedie za celé ministerstvo centrálnu evidenciu ZNH (príloha č 3) z obstarávania tovarov, služieb alebo stavebných prác (obstarávaných komodít), ktorých obstarávacia cena bola v rozpätí 1 000 až 10 000 eur (tovary a služby) a 1 000 až 20 000 eur (stavebné práce). 
(11)	OHS najneskôr do 15 dní po skončení každého štvrťroka súhrnne za celé ministerstvo zverejní na webovom sídle ministerstva štvrťročnú súhrnnú správu o vykonaných nákupoch, alebo uzavretých zmluvách na ZNH, pričom uvedie najmä:
a)	predmet zákazky,
b)	hodnotu zákazky,
c)	identifikáciu úspešného uchádzača.
(12)	Kontrolu postupov na ministerstve pri podprahových zákazkách verejného obstarávania a zákazkách s nízkymi hodnotami vykonáva odbor kontroly ministerstva, ale aj orgány vonkajšej kontroly.
Čl. 11	
Súvisiace predpisy upravujúce procesy vo verejnom obstarávaní
Okrem zákona č. 25/2006 Z. z. o verejnom obstarávaní a o zmene a doplnení niektorých zákonov v znení zákona č. 282/2006 Z. z., zákona č. 102/2007 Z. z., zákona č. 232/2008 Z. z., zákona č. 442/2008 Z. z., zákona č. 213/2009 Z. z., zákona č. 289/2009 Z. z., zákona č. 402/2009 Z. z., zákona č. 503/2009 Z. z., zákona č. 73/2010 Z. z., zákona č. 129/2010 Z. z., a zákona č. 58/2011 Z. z. procesy verejného obstarávania upravujú aj nasledovné všeobecné záväzné predpisy:
a)	Vyhláška ÚVO č. 530/2009 Z. z. o oznámeniach používaných vo verejnom obstarávaní, 
b)	Vyhláška ÚVO č. 158/2006 Z. z., ktorou sa ustanovujú podrobnosti o druhoch súťaží návrhov v oblasti architektúry, územného plánovania a stavebného inžinierstva, o obsahu súťažných podmienok a o činnosti poroty,
c)	Zákon č. 215/2002 Z. z. o elektronickom podpise a zmene a doplnení niektorých zákonov v znení zákona č. 679/2004 Z. z. a ďalšie podľa Čl. 12 ods. 1.
Čl. 12	
Záverečné ustanovenia
(1)	Postupy, ktoré nie sú upravené touto smernicou povinný obstarávateľ v súčinnosti s odborom pre verejné obstarávanie alebo odborne spôsobilou osobou na verejné obstarávanie zabezpečuje podľa zákona a predpisov citovaných v Čl. 11 a spravidla podľa ďalších všeobecne záväzných predpisov upravujúcich konkrétny predmet zákazky a obchodné podmienky (napr. Stavebný zákon, Zákon o verejných prácach, Zákon o cenách, Zákon o účtovníctve, Zákon o slobodnom prístupe k informáciám, Zákon o technických požiadavkách na výrobky a o posudzovaní zhody, Obchodný zákonník, Občiansky zákonník, Spoločný slovník obstarávania – CPV, Dohoda o vládnom obstarávaní a pod.). 
(2)	Za správnosť postupov verejného obstarávania, za stanovenie predpokladanej hodnoty zákazky, za technickú špecifikáciu a opis predmetu zákazky zodpovedá povinný obstarávateľ; za zverejnenie oznámení o vyhlásení verejného obstarávania, za stanovené lehoty, za nediskriminačné podmienky účasti v súťaži, za kritériá na splnenie podmienok účasti i kritériá na vyhodnotenie ponúk a postup ich uplatnenia, za spracovanie súťažných podkladov, za uplatňovanie princípov verejného obstarávania a za ďalšie súvisiace činnosti, ktoré je nutné pri procesoch verejného obstarávania uplatňovať zodpovedá dotknutý povinný obstarávateľ, ktorý predmetné verejné obstarávanie zabezpečoval (spravidla odbor pre verejné obstarávanie v súčinnosti s povinným obstarávateľom alebo povinný obstarávateľ s  príslušnou internou odborne spôsobilou osobou na verejné obstarávanie).
Čl. 13	
Zrušovacie ustanovenie
Nadobudnutím účinnosti tejto smernice sa zrušuje Smernica č. 14/2008-R z 15. decembra 2008, ktorou sa ustanovujú záväzné postupy pre jednotlivé útvary Ministerstva školstva Slovenskej republiky a pre jeho priamo riadené organizácie pri obstarávaní tovarov, služieb a stavebných prác, a to v súlade so zákonom č. 25/2006 Z. z. o verejnom obstarávaní a o zmene a doplnení niektorých zákonov v znení zákona č. 282/2006 Z. z., zákona č. 102/2007 Z. z., zákona č. 232/2008 Z. z. 
a zákona č. 442/2008 Z. z.
Čl. 14	
Účinnosť
Táto smernica nadobúda účinnosť 16. mája 2011.

minister

Zoznam príloh
príloha č. 1: Zoznam odborne spôsobilých osôb ministerstva na verejné obstarávanie
príloha č. 2: VZOR - Záznam o vykonaní prieskumu trhu
príloha č. 3: VZOR – 	Evidencia vykonaných prieskumov trhu na zákazku s nízkou hodnotou od 1 000 do 10 000 (tovary a služby) a od 1 000 do 20 000 eur (stavebné práce), na základe ktorých boli vybratí úspešní uchádzači a realizovala sa zákazka
príloha č. 4: VZOR - Čestné vyhlásenie člena komisie na vyhodnotenie ponúk
príloha č. 5: VZORY - Oznámenia používané pri verejnom obstarávaní

Obsah

Smernica č. 23/2011 upravujúca záväzné postupy pri obstarávaní tovarov, služieb a stavebných prác, a to v súlade so zákonom č. 25/2006 Z. z. o verejnom obstarávaní a o zmene a doplnení niektorých zákonov v znení zákona č. 58/2011 Z. z.
Čl. 1	Úvodné ustanovenia
Čl. 2	Všeobecné ustanovenia pre priamo riadené organizácie rezortu školstva
Čl. 3	Všeobecné ustanovenia pre ministerstvo
Čl. 4	Postavenie a základné povinnosti odboru pre verejné obstarávanie
Čl. 5	Všeobecné povinnosti povinných obstarávateľov ministerstva a odboru pre verejné obstarávanie, resp. koordinátora verejného obstarávania
Čl. 6	Záväzné postupy, zákazky, finančné limity a povinnosti pre všetky útvary ministerstva pri verejnom obstarávaní v podmienkach ministerstva
Čl. 7	Osobitné postupy vo verejnom obstarávaní
Čl. 8	Revízne postupy
Čl. 9	Správne delikty
Čl. 10	Súhrnné ustanovenia
Čl. 11	Súvisiace predpisy upravujúce procesy vo verejnom obstarávaní
Čl. 12	Záverečné ustanovenia
Čl. 13	Zrušovacie ustanovenie
Čl. 14	Účinnosť
Zoznam príloh
Prílohy č. 1 – č. 5

Príloha č. 1 k smernici č.  23/2011

Zoznam odborne spôsobilých osôb ministerstva na verejné obstarávanie

Zoznam zamestnancov Ministerstva školstva, vedy, výskumu a športu Slovenskej republiky, ktorí získali odbornú spôsobilosť na verejné obstarávanie podľa zákona a sú zapísaní v zozname odborne spôsobilých osôb, ktorý vedie Úrad pre verejné obstarávanie

1.	Ing. Pavel Kičin		riaditeľ odboru pre verejné obstarávanie,
2.	PhDr. Juraj Janík		odbor pre verejné obstarávanie
3.	Ing. Karin Hámarová		odbor pre verejné obstarávanie
4.	Ing. Jozef Kosár		riaditeľ odboru kapitálových výdavkov SFaR,
5.	Ing. Ľubomír Mravík		odbor hospodárskej správy,
6.	Ing. Milena Masicová		vedúca odd. služieb medzinárodnej spolupráce SMS,
7.	Ing. Diana Demková		odbor štátnej a európskej politiky vo VaT,
8.	Ing. Anna Havránková	riaditeľka odboru kontroly.

Zoznam odborne spôsobilých osôb ministerstva na verejné obstarávanie bude priebežne aktualizovaný na webovom sídle ministerstva v záložke „Oznamy“.

Príloha č. 2 k smernici č.  23/2011

VZOR - Záznam o vykonaní prieskumu trhu

Útvar:
Meno:		uvedie sa meno zamestnanca, ktorý vykonával prieskum
Dátum:		obdobie, (termín) v ktorom bol prieskum vykonávaný

Predmet:	opis, prípadne technické parametre a pod. obstarávanej komodity

Spôsob:	uvedie sa, akým spôsobom bol vykonávaný prieskum; prípadne sa uvedie dôvod, prečo nebol vykonaný štandardným spôsobom.

Zoznam:		uvedie sa zoznam oslovených potenciálnych dodávateľov

	Názov, sídlo				cena			iné parametre

1.	...............................................	     ......................	...............................................

2.	...............................................	     ......................	...............................................

3.	...............................................	     ......................	...............................................
.

Dodávateľ:	uvedie sa názov a adresa vybraného dodávateľa s uvedením dôvodu tohto výberu (najnižšia cena, najlepšia kvalita, najkratšia dodacia lehota zákazky a pod.). 
	
Obstarávacia cena: 	uvádza sa cena bez DPH a cena s DPH
(pripája sa i odôvodnenie výberu uchádzača, ak nebola vybratá ponuka s najnižšou cenou).

Dátum:							Meno, podpis osoby, ktorá vykonala prieskum trhu

Podpis vedúceho zamestnanca (predstaveného)  povinného obstarávateľa alebo ním povereného zástupcu

Príloha č. 3 k smernici č. 23/2011

Evidencia vykonaných prieskumov trhu na zákazku s nízkou hodnotou od 1 000 do 10 000 (tovary a služby) a od 1 000 do 20 000 eur (stavebné práce), na základe ktorých boli vybratí úspešní uchádzači a realizovala sa zákazka

Č. PT	Názov (popis) komodity	Hodnota komodity	Identifikácia úspešného uchádzača	Organizačný útvar	PT vykonal	

						

						

						

						

						

						

						

Príloha č. 4 k smernici č.  23/2011

VZOR - Čestné vyhlásenie
člena komisie na vyhodnotenie ponúk

verejného obstarávania na zákazku: ............................................................................
........................................................................................................................................

Meno a priezvisko: .........................................................................................................

Bytom: ...........................................................................................................................

Zamestnaný ako (funkcia): ............................................................................................

u zamestnávateľa: .........................................................................................................

Dosiahnuté vzdelanie: ........................................	Prax: .........................................

čestne vyhlasujem,

že som bezúhonný, že som sa oboznámil so zoznamom uchádzačov, že nebudem poskytovať informácie o obsahu ponúk počas ich vyhodnocovania, že nie som blízkou osobou uchádzača (podľa § 116 Občianskeho zákonníka) a v súčasnosti a ani v predchádzajúcom období (minimálne 12 mesiacov od dnešného dňa) v predmetnej súťaží som nebol alebo nie som:
•	uchádzačom ako fyzická osoba,
•	štatutárnym orgánom, členom štatutárneho organu, členom dozorného orgánu alebo iného orgánu uchádzača, ktorým je právnická osoba,
•	spoločníkom alebo členom právnickej osoby, ktorá je uchádzačom alebo tichým spoločníkom uchádzača,
•	zamestnancom uchádzača, zamestnancom záujmového združenia podnikateľov, ktorého je uchádzač členom,
•	zamestnancom ÚVO.

V .............................................

dňa .........................................

							...............................................................
									p o d p i s

Príloha č. 5 k smernici č.  23/2011

VZORY - Oznámenia používané pri verejnom obstarávaní

A.	Vzory oznámení používané pri nadlimitnom obstarávaní (poskytuje ich webovom sídle Publikačného úradu EÚ)

•	Formuláre a postupy el. posielania oznámení možno nájsť na internetovej adrese: http://simap.europa.eu/enotices
•	e-mail: simap@publications.europa.eu
•	Tel: 	(+352) 2929 44404  Telefax: (+352) 2929 44405 

Štandardné formuláre pre oznámenia používané pri nadlimitnom VO
Príloha č. 1 -	Predbežné oznámenie
Príloha č. 2 	Oznámenie o vyhlásení verejného obstarávania
Príloha č. 3 	Oznámenie o výsledku verejného obstarávania
Príloha č. 4 	Pravidelné informatívne oznámenie – vybrané odvetvia
Príloha č. 5 	Oznámenie o vyhlásení verejného obstarávania – vybrané odvetvia
Príloha č. 6 	Oznámenie o výsledku verejného obstarávania – vybrané odvetvia
Príloha č. 7 	Oznámenie o kvalifikačnom systéme – vybrané odvetvia
Príloha č. 8 	Oznámenie o profile kupujúceho
Príloha č. 9 	Zjednodušené oznámenie o vyhlásení verejného obstarávania dynamickým nákupným systémom
Príloha č. 10 	Oznámenie o koncesii na práce
Príloha č. 11 	Oznámenie o vyhlásení verejného obstarávania - zákazky zadávané koncesionárom, ktorý nie je verejným obstarávateľom
Príloha č. 12 	Oznámenie o vyhlásení súťaže návrhov
Príloha č. 13 	Oznámenie o výsledku súťaže návrhov
Príloha č. 14 	Oznámenie o dodatočných informáciách, informáciách o 	neukončenom konaní alebo korigende
Príloha č. 15 	Oznámenie o dobrovoľnej transparentnosti Ex Ante

B.	Vzory oznámení používané pri podlimitnom obstarávaní – podľa vyhlášky č. 35/2006 Z.z.

Formuláre a postupy el. posielania oznámení možno nájsť na internetovej adrese: www.uvo.gov.sk v sekcii Vestník

Úrad pre verejné obstarávanie, Dunajská 68, P.O.BOX 58, 820 04 Bratislava 24

Štandardné formuláre pre oznámenia používané pri podlimitnom VO
Príloha č. 1 	Informácia o plnení zmluvy (nadlimitné zákazky)
Príloha č. 2 	Oznámenie o koncesii na služby
Príloha č. 3 	Oznámenie o vyhlásení verejného obstarávania - zákazky zadávané koncesionárom, ktorý nie je verejným obstarávateľom
Príloha č. 4 	Oznámenie o vyhlásení verejného obstarávania
Príloha č. 5 	Zjednodušené oznámenie o vyhlásení verejného obstarávania dynamickým nákupným systémom
Príloha č. 6 	Oznámenie o kvalifikačnom systéme
Príloha č. 7 	Oznámenie o výsledku verejného obstarávania
Príloha č. 8 	Oznámenie o zrušení postupu zadávania podlimitnej zákazky a o oprave
Príloha č. 9 	Informácia o uzavretí zmluvy (podprahové zákazky) - 	nezverejňuje sa

Oznámenie o začatí rokovacieho konania bez zverejnenia
Oznámenie o uverejnení výzvy na predkladanie ponúk